Kitba ta' Edward Montebello Il-ħemda li Ħal Luqa kienet għaddejja minna wara jiem ta' festa fil-ġimgħa li għaddiet intemmet meta fis-sigħat bikrin tal-bieraħ filgħodu seħħew numru ta' splużjonijiet f'ħanut tal-pastizzi. B'xorti tajba ma weġġa' ħadd, iżda x-xena kienet waħda li twaħħxek, b'residenti ntlaqtu direttament mill-konsegwenzi li ħalliet l-isplużjoni Kien għall-ħabta tas-2.00 tal-bieraħ filgħodu meta nstemgħet l-ewwel splużjoni aktarx minn ċilindru tal-gass fil-ħanut li jinsab faċċata ta' wieħed mill-każini tal-banda f'Ħal Luqa. Fid-daħla tal-Isqaq Sant'Andrija Numru wieħed kien hemm familja bi kwieta rieqda f'darha li hekk seħħet l-ewwel splużjoni qamu bil-ħasda u qabadhom biża' kbir. Irrakkonta dwar dan Johan Penza: "Xi s-2.00am, l-ewwel tar l-alarm ta' xi ħaġa...ma nafx, imbagħad smajna l-ewwel splużjoni, imbagħad ġew il-pulizija mill-ewwel iħabbtulna biex noħorġu u hekk għax kien hawn daħna kbira. Id-daħna kienet ġo dan l-isqaq u d-dar tiegħi kollha isfel u, kif ħriġt u wasalt bit-tifla fuqi, saret splużjoni oħra, u ħareġ il-blast minn ġot-tieqa. B'xorti tajba ħlisnieha. Imbagħad ġew il-pulizija; ġiet waħda mara pulizija terfagħli t-tifla minħabba l-qatgħa li kelli. Imbagħad kien hemm tliet splużjonijiet oħra; xi ċilindri tal-gass." Maġenb dan il-missier hemm appartament li jiġi eżatt fuq il-ħanut tal-pastizzi. Il-familja li tgħix f'dan l-appartament inzertat ma kinitx fuq il-post fil-ħin tal-inċident wara li għax-xhur tas-sajf kienet qed toqgħod f'villeġġjatura f'Birżebbuġa. Is-sid tad-dar, Edgar Piesis mil-Latvja, li ilu għaxar snin jgħix hawn Malta, sab sitwazzjoni xejn sabiħa meta għarrfuh il-pulizija. Intant, Penza, li kien kostrett joħroġ minn daru b'ta' fuqu senduqu, sostna li sema' ħames splużjonijiet b'intervalli ta' madwar minuta bejn waħda u oħra. Madankollu, fi stqarrija l-pulizija qalet li kienu tliet splużjonijiet li kkaġunaw ħsarat kbar mhux biss fil-ħanut iżda anke fil-madwar, kif saħaq wieħed mis-sidien. "Għandi ħsara d-dar. Għandi ħajt u għandi komun in-naħa l-oħra, għandi xi konsenturi li nfetħu. L-aqwa li ma weġġajtux...ovvjament...ħeqq. Nirringrazzja lil dawk tal-fire engines li ġew mill-ewwel, u tal-ambulanza li ċċekkjawli t-tfal biex jaraw li kollox sewwa," temm jgħid Penza.